
        REPUBLIKA HRVATSKA
BRODSKO-POSAVSKA ŽUPANIJA
     OPĆINA STARA GRADIŠKA
          OPĆINSKO VIJEĆE

Na temelju članka 15. stavak 2. Zakona o javnoj nabavi („Narodne novine“ br. 120/16, 114/22 i 48/26) i članka 32. Statuta Općine Stara Gradiška („Službeni vjesnik Brodsko-posavske županije" br. 14/09 i "Službeni vjesnik Općine Stara Gradiška” br. 1/11, 1/13, 4/18, 6/18 - pročišćeni tekst, 1/21 i 3/25) Općinsko vijeće Općine Stara Gradiška na ____. sjednici održanoj _________ 2026. godine, donijelo je

P R A V I L N I K
o jednostavnoj nabavi

I. OPĆE ODREBE

Članak 1.  
(1) Pravilnikom o jednostavnoj nabavi (u daljnjem tekstu: Pravilnik) uređuju se pravila, uvjeti, postupci provedbe i ugovaranja nabave robe i usluga te provedbe projektnih natječaja Općine Stara Gradiška (u daljnjem tekstu: Naručitelj) procijenjene vrijednosti manje od 50.000,00 eura, odnosno nabave radova procijenjene vrijednosti manje od 100.000,00 eura (u daljnjem tekstu: jednostavna nabava), a za koje sukladno članku 12. stavku 1. Zakona o javnoj nabavi („Narodne novine“ br. 120/16, 114/22 i 48/26; u daljnjem tekstu: Zakon) ne postoji obveza provedbe postupaka javne nabave.
(2) Procijenjena vrijednost nabave u smislu ovog Pravilnika odnosi se na ukupan iznos jednostavne nabave bez poreza na dodanu vrijednost (PDV-a).
(3) U provedbi postupaka jednostavne nabave Naručitelj je obvezan u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
(4) Postupci jednostavne nabave provode se na način koji osigurava učinkovitu nabavu te ekonomično, svrhovito i zakonito trošenje proračunskih sredstava.
(5) Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

Članak 2. 
(1) 	U postupcima jednostavne nabave Naručitelj može koristiti elektronička sredstva komunikacije radi slanja poziva na dostavu ponuda, zaprimanja ponuda, razmjene informacija s gospodarskim subjektima, dostave odluka i obavijesti te dokumentiranja postupka.  
(2) 	Elektronička komunikacija provodi se na način koji osigurava jednak tretman gospodarskih subjekata, integritet podataka, povjerljivost poslovnih informacija i mogućnost dokumentiranja poduzetih radnji.


II. SPRJEČAVANJE SUKOBA INTERESA

Članak 3. 
(1) Na sprječavanje sukoba interesa u postupcima jednostavne nabave na odgovarajući način primjenjuju se odredbe članaka 75. do 83. Zakona.
(2) Naručitelj je dužan poduzeti odgovarajuće mjere radi sprječavanja, prepoznavanja i uklanjanja sukoba interesa u svim fazama postupka jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(3) U svrhu sprječavanja sukoba interesa Naručitelj je obvezan evidentirati sve okolnosti koje mogu predstavljati sukob interesa, osigurati izuzeće osobe kod koje postoji stvarni ili potencijalni sukob interesa, poduzimati druge potrebne mjere radi osiguranja jednakog postupanja prema svim gospodarskim subjektima te primijeniti odredbe posebnih propisa koji uređuju to područje.


III. POSTUPAK JEDNOSTAVNE NABAVE PROCIJENJENE VRIJEDNOSTI JEDNAKE ILI MANJE OD 15.000,00 EURA

Članak 4. 
(1) Postupak jednostavne nabave roba, usluga i radova procijenjene vrijednosti jednake ili manje od 15.000,00 eura provodi se izdavanjem narudžbenice ili zaključivanjem ugovora s jednim gospodarskim subjektom temeljem dostavljene ponude.
(2) Upit Naručitelja za dostavom ponude kao i dostavljanje ponude od strane ponuditelja vrši se elektroničkom poštom kao elektroničkim sredstvom komunikacije.
(3) Ponuda mora sadržavati sve podatke potrebne za izdavanje narudžbenice odnosno sklapanje ugovora (cijena bez PDV-a i s uračunatim PDV-om, podatak o roku valjanosti ponude, roku i načinu isporuke robe/pružanja usluga/izvođenja radova, podatke o ponuditelju, kao i druge podatke bitne za izvršenje predmeta nabave).
(4) Narudžbenicu odnosno ugovor potpisuje općinski načelnik.

IV. POSTUPAK JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA
[bookmark: _Hlk235092164]
Članak 5. 
(1) Postupci jednostavne nabave procijenjene vrijednosti veće od 15.000,00 eura, a jednake ili manje od 25.000,00 eura za nabavu robe i usluga te provedbu projektnih natječaja, odnosno jednake ili manje od 45.000,00 eura za nabavu radova, provode se putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH), slanjem poziva za dostavu ponuda prema jednom ili više gospodarskih subjekata. 
(2) Postupci jednostavne nabave procijenjene vrijednosti veće od 25.000,00 eura, a manje od 50.000,00 eura za nabavu robe i usluga te provedbu projektnih natječaja, odnosno veće od 45.000,00 eura, a manje od 100.000,00 eura za nabavu radova, provode se objavom poziva za dostavu ponuda putem javne objave u modulu jednostavne nabave EOJN RH.


(3) Naručitelj može koristiti jednostavnu nabavu objavom poziva za dostavu ponuda putem javne objave u modulu jednostavne nabave EOJN RH i za postupke jednostavne nabave procijenjene vrijednosti veće od 15.000,00 eura, a jednake ili manje od 25.000,00 eura za nabavu robe i usluga te provedbu projektnih natječaja, odnosno jednake ili manje od 45.000,00 eura za nabavu radova, ako ocijeni da je takav način provedbe postupka primjeren i svrhovit.

Članak 6. 
(1)	Iznimno od članka 5. ovog Pravilnika, Naručitelj nije obvezan provesti postupak jednostavne nabave putem javne objave u modulu jednostavne nabave EOJN RH već isti provodi putem modula jednostavne nabave EOJN RH slanjem poziva jednom ili više gospodarskih subjekata u sljedećim slučajevima:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga ne postoji tržišno natjecanje,
3. ako je to nužno radi zaštite isključivih prava, uključujući prava intelektualnog vlasništva,
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
(2)	Razlozi za primjenu iznimke iz ovog članka navode se i obrazlažu u objavi u modulu jednostavne nabave EOJN RH.  

Članak 7. 
(1)	Postupke jednostavne nabave koji se provode putem modula jednostavne nabave EOJN RH priprema i provodi stručno povjerenstvo za jednostavnu nabavu od najmanje tri člana. 
(2)	Najmanje jedan član stručnog povjerenstva mora posjedovati važeći certifikat u području javne nabave.
(3)	Članovi stručnog povjerenstva ne moraju biti zaposlenici Naručitelja. 
(4)	Članove stručnog povjerenstva za jednostavnu nabavu odlukom imenuje općinski načelnik.
(5)	Stručno povjerenstvo priprema (određivanje uvjeta vezanih za predmet nabave, kriterija za odabir ponuda, potrebnog sadržaja poziva za dostavu ponuda, tehničkih specifikacija, ponudbenog troškovnika i ostalih dokumenata vezanih za pojedinu nabavu)             i provodi (slanje/objava poziva za dostavu ponuda, otvaranje odvojenih dijelova ponuda ukoliko je isto primjenjivo, vrši pregled i ocjenu ponuda, sastavljanje potrebnih zapisnika, izrada prijedloga za donošenje odluke o odabiru ili odluke o poništenju) postupak jednostavne nabave. 

Članak 8. 
(1) Poziv za dostavu ponuda najmanje sadrži podatke o Naručitelju, evidencijski broj nabave, procijenjenu vrijednost nabave, opis predmeta nabave i/ili tehničke specifikacije, troškovnik, rok ispunjenja/izvršenja/izvođenja, rok i način dostave ponude, način i uvjete plaćanja, kriterij za odabir ponude te ostale podatke potrebne za izradu i podnošenje ponuda te provedbu postupka.
(2) Poziv za dostavu ponuda može sadržavati i druge podatke koji se odnose na osnove isključenja, uvjete sposobnosti gospodarskog subjekta, vrstu i visinu jamstva te ostale odredbe (posebni uvjeti izvršenja, odredbe koje se odnose na zajednicu ponuditelja, podugovaratelje i oslanjanje na sposobnost drugih subjekata, navod o primjeni trgovačkih običaja (uzanci), norme osiguranja kvalitete ili upravljanja okolišem i drugo).
(3) Gospodarski subjekti mogu tijekom roka za dostavu ponuda zahtijevati dodatne informacije ili objašnjenja u vezi s pozivom za dostavu ponuda, a Naručitelj je obvezan u primjerenom roku odnosno najkasnije do isteka roka za dostavu ponuda dati odgovor, dodatne informacije ili pojašnjenja, a sve putem sustava EOJN RH.
(4) Tijekom roka za dostavu ponuda Naručitelj može izmijeniti i/ili dopuniti poziv za dostavu ponuda te će se u slučaju značajne izmjene poziva za dostavu ponuda odrediti novi, prikladan rok za dostavu ponuda.
(5) Uvjete sukladno ovom članku određuje stručno povjerenstvo za provedbu postupka jednostavne nabave u pozivu za dostavu ponuda, a na temelju okolnosti svakog pojedinog slučaja.

Članak 9. [bookmark: _Hlk235100326]
(1)	Kriterij za odabir ponude je najniža cijena ili ekonomski najpovoljnija ponuda. 
(2)	Ukoliko je kriterij odabira ekonomski najpovoljnija ponuda, osim kriterija cijene mogu se koristiti kriteriji koji obuhvaćaju kvalitetu, organizaciju, kvalifikaciju i iskustvo osoblja angažiranog na izvršenju ugovora te usluge nakon prodaje i tehničku pomoć, uvjete isporuke kao što su datum isporuke, proces isporuke i rok isporuke ili rok izvršenja.

Članak 10. 
(1) Postupak jednostavne nabave iz članka 5. ovog Pravilnika pokreće se, ovisno o načinu provedbe, slanjem poziva za dostavu ponude/a gospodarskom subjektu ili subjektima putem modula jednostavne nabave EOJN RH ili javnom objavom poziva u modulu jednostavne nabave EOJN RH.
(2) Rok za dostavu ponuda mora biti primjeren predmetu nabave, a iznosi najmanje 5 dana od dana dostave poziva ili javne objave poziva za dostavu ponuda putem modula jednostavne nabave EOJN RH.
(3) Iznimno od stavka 2. ovoga članka, ako postoje opravdani razlozi (iznimna žurnost i dr.) vezani uz predmet nabave i rok provedbe jednostavne nabave, može se utvrditi i kraći rok za dostavu ponuda ukoliko je kraći rok objektivno dovoljan za dostavu ponuda.

Članak 11. 
(1)	Ponude se dostavljaju Naručitelju putem modula jednostavne nabave EOJN RH u roku i na način određen u pozivu za dostavu ponuda. 
(2)	Otvaranje ponuda može biti javno.
(3)	Sustav EOJN RH automatski otvara ponude po isteku roka za njihovu dostavu i pritom generira zapisnik o otvaranju ponuda. 
(4)	U slučajevima kada Naručitelj zahtijeva dostavu dijelova ponude fizičkim putem tj. neelektorničke dijelove ponude (npr. jamstvo), Naručitelj evidentira pristigle fizičke dijelove u zapisniku generiranom u sustavu EOJN RH. 
(5)	Dijelovi ponude koji se dostavljaju fizičkim putem dostavljaju se na adresu Naručitelja u zadanom roku za dostavu ponuda te se u suprotnom ne uzimaju u razmatranje nego se neotvoreni vraćaju ponuditeljima. 
(6)	Nakon što je sustav EOJN RH izvršio otvaranje ponuda nije moguće naknadno podnositi ponude niti produžiti rok za dostavu ponuda, a ponude zaprimljene nakon roka za dostavu ponuda neće se razmatrati.

Članak 12. 
(1) Ponude zaprimljene u roku za dostavu ponuda pregledavaju se i ocjenjuju u sustavu EOJN RH na temelju uvjeta i zahtjeva navedenih u pozivu za dostavu ponuda te se općinskom načelniku predlaže odabir (najpovoljnije) ponude ili poništenje postupka.
(2) Ponude se uspoređuju na temelju cijene ponuda bez poreza na dodanu vrijednost (PDV-a). 
(3) Ako su dvije ili više valjanih ponuda jednako rangirane prema kriteriju za odabir ponude, odabrat će se ponuda koja je zaprimljena ranije.
(4) Za odabir ponude dovoljna je jedna valjana ponuda, koja udovoljava svim zahtjevima i uvjetima iz poziva za dostavu ponuda.
(5) Pregled i ocjenu ponuda obavljaju članovi stručnog povjerenstva za jednostavnu nabavu o čemu se sastavlja zapisnik. 

Članak 13. 
[bookmark: _Hlk235102643](1)	Na osnovi rezultata pregleda i ocjene ponuda te kriterija za odabir ponude općinski načelnik donosi odluku o odabiru ili odluku o poništenju postupka jednostavne nabave u roku od 30 dana od isteka roka za dostavu ponuda. 
(2)	Odluka o odabiru najmanje sadrži: podatke o Naručitelju, predmet nabave, naziv ponuditelja čija je ponuda odabrana, razloge odabira, razloge za isključenje ponuditelja/razloge za odbijanje ponude (ako je primjenjivo), uputu o pravnom lijeku te datum donošenja i potpis odgovorne osobe.
(3)	Odluka o odabiru dostavlja se ponuditeljima bez odgode putem sustava EOJN RH javnom objavom.
(4)	Odluka o odabiru postaje izvršna:
1. istekom roka za podnošenje prigovora, ako prigovor nije podnesen,
2. dostavom odluke o odabiru ponuditelju, ako prigovor ovim Pravilnikom nije dopušten,
3. dostavom odluke o prigovoru kojom se obustavlja postupak po izjavljenom prigovoru odnosno odbija ili odbacuje prigovor sukladno odredbama članka 18. stavka 1. točka 1. do 3. ovog Pravilnika.

Članak 14. 
(1)	Naručitelj će poništiti postupak jednostavne nabave ako:
1. postanu poznate okolnosti zbog kojih ne bi došlo do pokretanja postupka jednostavne nabave, da su bile poznate prije,
2. postanu poznate okolnosti zbog kojih bi došlo do sadržajno bitno drugačijeg poziva za dostavu ponuda, da su bile poznate prije,
3. nije pristigla nijedna ponuda,
4. je cijena svih ponuda jednaka ili veća od pragova jednostavne nabave,
5. nakon isključenja ponuditelja ili odbijanja ponuda ne preostane nijedna valjana ponuda,
6. je cijena najpovoljnije ponude veća od procijenjene vrijednosti nabave, osim ako Naručitelj ima ili će imati osigurana sredstva,
7. ako je to potrebno radi zaštite javnog interesa.
(2)	Odluka o poništenju postupka jednostavne nabave najmanje sadrži: podatke o Naručitelju, predmet nabave, obrazloženje razloga poništenja, uputu o pravnom lijeku te datum donošenja i potpis odgovorne osobe.
(3)	Odluka o poništenju postupka jednostavne nabave dostavlja se ponuditeljima bez odgode putem sustava EOJN RH javnom objavom.

Članak 15. 
(1)	Dostavom odluke o poništenju postupka jednostavne nabave stječu se uvjeti za pokretanje ponovnog postupka jednostavne nabave za isti predmet nabave.


V. UPUTA O PRAVNOM LIJEKU

Članak 16. [bookmark: _Hlk235106399]
(1)	U svrhu osiguranja pravne zaštite u postupcima jednostavne nabave čija je procijenjena vrijednost veća od 15.000,00 eura, ponuditelji imaju pravo prigovora. 
(2)	Prigovor se izjavljuje općinskom načelniku u roku od 3 dana od dana objave odluke o odabiru ili odluke o poništenju.
(3)	Izjavljivanje prigovora odgađa sklapanje ugovora.

Članak 17. [bookmark: _Hlk235107588]
(1)	Prigovor se dostavlja isključivo putem modula jednostavne nabave EOJN RH.
(2)	Prigovor mora sadržavati najmanje:
1. podatke o gospodarskom subjektu koji podnosi prigovor,
2. naziv predmeta nabave i evidencijski broj nabave (broj objave u EOJN RH)
3. razloge prigovora,
4. obrazloženje činjenica i navoda na kojima se prigovor temelji,
5. prijedlog načina otklanjanja navodne nepravilnosti.
(3)	Ako prigovor sadržava kakav nedostatak koji onemogućuje postupanje po prigovoru odnosno ako je nerazumljiv ili nepotpun, Naručitelj će pozvati ponuditelja da u roku od 3 dana, otkloni nedostatak, a ukoliko ponuditelj u ostavljenom roku ne otkloni nedostatak prigovor će se smatrati neurednim i kao takav odbaciti.
(4)	O podnesenom prigovoru odlučuje općinski načelnik.

Članak 18. [bookmark: _Hlk235170894]
(1)	U postupku odlučivanja o prigovoru općinski načelnik može:
1. obustaviti postupak po izjavljenom prigovoru, ako podnositelj prigovora odustane od izjavljenog prigovora,
2. odbaciti prigovor koji je nedopušten, nepravodoban, neuredan ili izjavljen od neovlaštene osobe,
3. odbiti prigovor kao neosnovan,
4. usvojiti prigovor te poništiti odluku o odabiru, nakon čega će se provesti ponovni postupak pregleda i ocjene ponuda i donijeti nova odluka o odabiru.
(2)	Odluka o prigovoru dostavlja se podnositelju prigovora putem modula jednostavne nabave EOJN RH.
(3)	Podnositelju prigovora ne pripada pravo na naknadu troškova u povodu izjavljenog prigovora.
(4)	Protiv odluke o prigovoru žalba nije dopuštena.
(5)	Postupak odlučivanja o prigovoru iz ovoga članka nije upravni postupak, a odluka Naručitelja nema svojstvo upravnog akta.


VI.  SKLAPANJE UGOVORA
[bookmark: _Hlk235172171][bookmark: _Hlk235106094]
Članak 19. [bookmark: _Hlk235171987]
(1) Temeljem dostavljene odluke o odabiru sklapa se ugovor o nabavi s odabranim ponuditeljem, a potpisuje ga općinski načelnik.
(2) Ugovor o nabavi smije se sklopiti:
- nakon isteka roka za podnošenje prigovora ukoliko nije uložen prigovor,
- dostavom odluke o prigovoru kojom se prigovor odbacuje ili odbija ako je uložen prigovor,
- dostavom odluke o odabiru ako je u postupku zaprimljena samo jedna ponuda koja je ujedno i odabrana.
(3)	Ugovor o nabavi sklapa se u pisanom obliku prema uvjetima iz poziva na dostavu ponuda i odabranoj ponudi.
(4)	Ugovor o nabavi sklapa se u roku od 30 dana od izvršnosti odluke o odabiru.


VII. PRIJELAZNE I ZAVRŠNE ODREDBE

Članak 20. 
(1)	Na sva pitanja postupka jednostavne nabave koja nisu uređena ovim Pravilnikom na odgovarajući način mogu se primijeniti odredbe Zakona o javnoj nabavi i pripadajućih podzakonskih propisa iz područja javne nabave.

Članak 21. [bookmark: _Hlk235172884]
(1)	Postupci jednostavne nabave pokrenuti do stupanja na snagu ovog Pravilnika dovršit će se prema odredbama Pravilnika o jednostavnoj nabavi („Službeni vjesnik Općine Stara Gradiška“ br. 3/25).

Članak 22. 
(1)	Stupanjem na snagu ovog Pravilnika prestaje važiti Pravilnik o jednostavnoj nabavi („Službeni vjesnik Općine Stara Gradiška“ br. 3/25).

Članak 23. 
(1)	Ovaj Pravilnik objavit će se u „Službenom vjesniku Općine Stara Gradiška“, a stupa na snagu 01. rujna 2026. godine.


KLASA: 
URBROJ: 
Stara Gradiška, __________ 2026. god.				

PREDSJEDNIK
								      OPĆINSKOG VIJEĆA
								           Tvrtko Beganović

OBRAZLOŽENJE
Zakon o javnoj nabavi („Narodne novine“ br. 120/16, 114/22 i 48/26; u daljnjem tekstu: Zakon) predstavlja opće normativni okvir kojim je uređen sustav javne nabave u Republici Hrvatskoj te se njime utvrđuju pravila o postupku javne nabave koji provodi javni ili sektorski naručitelj ili drugi subjekt radi sklapanja ugovora o javnoj nabavi robe, radova ili usluga, okvirnog sporazuma te provedbe projektnog natječaja, a sadrži odredbe koje su u skladu s direktivama o javnoj nabavi Europske unije.

Zakonom o izmjenama i dopunama Zakona o javnoj nabavi („Narodne novine“ br. 48/26), koji je stupio na snagu 16. svibnja 2026. godine, a vezano za jednostavnu nabavu, propisani su uvećani pragovi za primjenu Zakona zbog usklađivanja s pragovima drugih članica EU tako da se Zakon ne primjenjuje na nabavu roba i usluga te provedbu projektnih natječaja procijenjene vrijednosti (bez PDV-a) manje od 50.000,00 eura te radova procijenjene vrijednosti manje od 100.000,00 eura, no iznimno na jednostavnu nabavu primjenjuje se posebna zakonska odredba koja regulira jednostavnu nabavu.
Dakle, posljednjim izmjenama i dopunama Zakona uređena su pravila za provedbu jednostavne nabave, pragovi iznad kojih postoji obveza provedbe postupka jednostavne nabave u modulu jednostavne nabave EOJN RH, a u kojem postoji obveza javne objave, sve kako bi se postigla veća transparentnost te pridonijelo antikoruptivnom učinku.
Također, regulirana je i obveza poštivanja načela nabave i uređenja sukoba interesa, a za nabavu procijenjene vrijednosti iznad 15.000,00 eura određena je obveza osiguranja pravne zaštite te obveza naručiteljima uskladiti opći akt kojim se uređuju pravila, uvjeti i postupci jednostavne nabave u roku od 3 mjeseca od dana stupanja na snagu posljednjih izmjena i dopuna Zakona. 
Ovim prijedlogom Pravilnika o jednostavnoj nabavi (u daljnjem tekstu: Pravilnik) vrši se usklađenje s navedenim zakonskim uređenjem.

Predloženim Pravilnikom naglašena je transparentnost nabave te poticanje tržišnog natjecanja i osiguranje jednakog tretmana svim gospodarskim subjektima koji sudjeluju u postupku nabave odnosno poticanje sudjelovanja malog i srednjeg poduzetništva na tržištu nabave. Navedeno se ostvaruje kroz primjenu elektroničkih sredstava komunikacije u odnosu na rješenja iz postojećeg Pravilnika o jednostavnoj nabavi, a osobito kroz digitalizaciju procesa jednostavne nabave putem EOJN RH te kroz osiguranje učinkovite pravne zaštite u postupcima jednostavne nabave, a sve sukladno zakonom zadanim pravnim okvirom.

Opći akti kojima se uređuju pravila, uvjeti i postupci jednostavne nabave te planovi nabave potrebno je uskladiti s posljednjim izmjenama i dopunama Zakona do 16. kolovoza 2026. godine, te je stoga potrebno donijeti novi Pravilnik o jednostavnoj nabavi.
Iznimno, pojedine odredbe koje se odnose na primjenu novog EOJN RH sustava za provedbu jednostavne nabave stupaju na snagu 01. rujna 2026. godine.

Dakle, predloženi Pravilnik usklađuje se sa zakonskom regulativom te je istim uređeno pitanje primjene pragova za provedbu jednostavne nabave, zatim pravila o sprječavanju, prepoznavanju i uklanjanju sukoba interesa, postupci jednostavne nabave, kao i o osiguranju pravne zaštite gospodarskim subjektima te se proširuje mogućnost primjene elektroničkih sredstava komunikacije, a sve u cilju veće transparentnosti i daljnje digitalizacije jednostavne nabave.

Slijedom navedenoga, predlaže se donošenje predmetnog Pravilnika o jednostavnoj nabavi.

